Krimmö

Krimmö (amtli: Krimml) is a hibsch a kloana Oscht an owastn Pinzgau an Soizburgischn, direkt a da Grenz za Nordtiroi (Gerlos und Züaschtoi), Sidtiroi (Ahrntoi) und Osttiroi. Krimmö kescht owa zan Bezirk Zö (Zell am See) und so redn die Krimmöa, do gibs koan Zweifö nit, Pinzgarisch, owa a Variante, de scho a bissl as Tiroarischi umigeht.

Krimmö lig 1.067 m iwan Mee und hotr hibsch an Bekanntheitsgrod weng die Wassafoi, di wos circa 400 Meter hoch sand. Die Krimmöa Ochn rinnt ausm Ochentoi ausa und foid an Krimmöa Kessl oi. 
In Krimmö wohnand 833 Leit (2016), und weis an Summa attraktiv zan Wondern und an Winta a schneesichas Schigebiet is, kemman a oiwei a haufn Gest, die meran aus Deitschland, Holland und aus onderi Eschta in Östareich.

Iwan Gerlosposs, kimb ma heit oafoch auf Nordtiroi umi, noch Süd- und Osttiroi kumma va da Krimmö aus hekstns umige (wos owa a sein Reiz hot).

Um Krimmö umadum rogn 30 Dreitausnda a`d Hech, und Krimmö kescht naturgemäß zan Nationalpark Hochi Tauan. Krimmö toid si auf a di Hochkrimmö, wo si des Schigebiet befind, des seit a nedla Jo za da Schiarena Züaschtoi kescht und wo hisch oani Gest ean Zweitwohnsitz homb. Des eigntlichi Dorf weascht a di Unta- und a di Owakrimmö toid, Stroßnnom und Pletz brauchts an an so an kloan Oscht oft noand nid.

Aus da Krimmö kemman oanige wichtigi Leit, da bekonnteste is sicha da 
Franz Innerhofer, a Schriftstöa, dea si traut hot, des Klischee va nan romantischn Bergbauanlebn a bissl z`relativieren, wei ois is an nit oiwei guat g´wesen und a dia oa hombs sicha nit leicht kob a den Mileu.
A zweita hibsch umtoananda Krimmöa is da Anton Woinna gwesn, dea si mit die Tiroia an Widerstond geng an Napoleon und dem seini boairschn G´sön zom tu hot. Owa des is hibsch long her.
An drittn Krimmö hots a da estareichischn Politik gem, da Geisler Simon is a Nationalratsobeordneter gwesn.

 Im Netz 

 Webseite der Gemeinde und des Tourismusverbands Krimml

Kategorie:Gemeinde im Land Salzburg
Kategorie:Ort im Bezirk Zell am See